 Atshaya Eziwayo Amaqembu Enguqu Awe Zimbabwe Emidlalweni yeAfricaAmaqembu amele ilizwe le Zimbabwe aphumelele ukudlulela kubanga elilandelayo elomncintiswano wokudinga intshantshu zezwekazi lase Africa ngemva kokunqoba emidlalweni ebikhona ngempelaviki edluleyo.Iqembu le Ngezi Platinum linqobe ele Pamplemousse elase Mauritius nge 1 ka nya ngoMgqibelo kuhlandla lesibili ele Caf Confederations Cup preliminary round.Lokhu kutsho ukuba nxa sekuhlanganiswa lempumela eyomdlalo wehlandla lakuqala owaphela zingutshiki lobhanqa 1 ka 1 kwele Mauritius iqembu le Ngezi Platinum linqobe nge 2 ka 1.Kubanga elilandelayo elomncintiswano iqembu le Ngezi Platinum lizahlangana lele Recreativo do Libolo elase Angola ngenyanga ezayo.Kumncintiswano we Caf Champions League iqembu le Caps United lalo lenelise ukudlulela kusigaba esilandelayo esomncintiswano ngemva kokuba litshaye ele Lioli elase Lesotho nge 2 ka 1 ngeSonto.Umdlalo wehlandla lakuqala odlalelwe kwele Lesotho uphele zingutshiki lobhanqa kungela qembu elenelise ukulitshayela emambuleni.Iqembu le Caps United lizahlangana lele TP Mazembe kusigaba esilandelayo esomncintiswano ngenyanga ezayo.Sikhangele umdlalo kakhilikithi: Iqembu elimela ilizwe emdlalweni kakhilikithi kuzamele libophe ziqine kusasa emdlalweni walo wesithathu elizawudlala lele Afghanistan owohlobo lwe One Day International njengoba lidliwe kumidlalo emibili eyakuqala edlalwe ngempelasonto edluleyo.Emdlalweni wakuqala odlalwe ngoLwesine iqembu le Afghanistan linqobe ngama runs alitshumi lambili selisetshenziswa umthetho we Duckworth Lewis ngemva kokuba lumdlalo uphazamiswe lizulu.NgeSonto iqembu le Zimbabwe linqotshwe ngama runs angamatshumi amahlanu lane.Kusasa ayadibana njalo lawamaqembu emdlalweni wesithathu njalo abafana beZimbabwe kumele benqabele ukudliwa ngoba lokhu kuyabe sekusitsho ukuba iqembu le Afghanistan liyabe selinqobile njengoba lumncintiswano ulemidlalo emihlanu.Yonke limidlalo idlalelwa esigodlweni iHarare enkundleni ye Harare Sports Club.Sikhangele umdlalo we rugby: Iqembu lako Bulawayo ele Matabeleland Warriors linqotshwe nge 17 ka 5 liqembu le Red Arrows elase Zambia emdlalweni oqhutshelwe enkundleni ye Hartsfield ngoMgqibelo.Lo bekungumdlalo wokuzwana amandla njalo iqembu lase Zambia lidlulele esigodlweni iHarare lapho elikhangelwe ukungqikilana lamaqembu abalisa ele Harare Sports Club Under-21 kanye lele Police Defenders emidlalweni ehlelwe ukuba idlalwe phakathi kweviki yonale.NgoMgqibelo ozayo iqembu lezethekeli leli likhangelelwe ukudibana leqembu le Harare Sports Club. 